จำนำพืชผลเกษตรงบบาน3แสนล้าน
โครงการรับจำนำพืชผลทางการเกษตร ใช้งบบานกว่า 3.01 แสนล้านบาท คาดต้องใช้เงินไม่ต่ำกว่า 3.33 แสนล้านบาท คลังรอรัฐสั่งกู้เพิ่ม
16 ส.ค. 2555

โครงการรับจำนำพืชผลทางการเกษตร ใช้งบบานกว่า 3.01 แสนล้านบาท คาดต้องใช้เงินไม่ต่ำกว่า 3.33 แสนล้านบาท คลังรอรัฐสั่งกู้เพิ่ม
ธนาคารเพื่อการเกษตรและสหกรณ์การเกษตร (ธ.ก.ส.) รายงานผลการดำเนินงานโครงการรับจำนำพืชผลการเกษตรของรัฐบาลปัจจุบันถึงวันที่ 6 ส.ค. 2555 มีการใช้เงินรับจำนำไปแล้วถึง 3.01 แสนล้านบาท โดย ธ.ก.ส. ประเมินว่าการรับจำนำพืชผลทางการเกษตรทั้งหมดต้องใช้เงิน 3.33 แสนล้านบาท
สำหรับโครงการรับจำนำประกอบด้วย 5 โครงการ ได้แก่ การรับจำนำข้าวเปลือกนาปี 6.98 ล้านตัน เป็นเงิน 1.18 แสนล้านบาท การรับจำนำข้าวเปลือกนาปรังที่จะสิ้นสุดในวันที่ 15 ต.ค. 2555 จำนวน 9.89 ล้านตัน เป็นเงิน 1.46 แสนล้านบาท
นอกจากนี้ ยังมีการรับจำนำมันสำปะหลัง 9.72 ล้านตัน เป็นเงิน 2.78 หมื่นล้านบาท การรับจำนำมันยางพารา 8,666 ล้านบาท และการรับจำนำสำประหลัง 18 ล้านบาท
ทั้งนี้ เงินที่รับจำนำ 3.01 แสนล้านบาท เป็นเงินของ ธ.ก.ส. 9 หมื่นล้านบาท ที่เหลือเป็นเงินกู้ ซึ่งคณะรัฐมนตรีเห็นชอบให้กู้เพื่อโครงการรับจำนำ 2.69 แสนล้านบาท 
นายจักรกฤศฏิ์ พาราพันธกุล ผู้อำนวยการ สำนักงานบริหารหนี้สาธารณะ (สบน.) กล่าวว่า ธ.ก.ส. เบิกเงินกู้โครงการรับจำนำไปแล้ว 2.52 แสนล้านบาท เหลืออยู่ 1.7 หมื่นล้านบาท ซึ่งการกู้เงินมีต้นทุนดอกเบี้ย 3.2-3.3% ต่อปี คิดเป็นเงิน 7,000-8,000 ล้านบาท
นายจักรกฤศฏิ์  กล่าวว่า สำหรับการรับจำนำข้าวเปลือกนาปรังรอบพิเศษของรัฐบาลยังไม่ชัดเจนว่าต้องใช้เงินกู้อีกหรือไม่ ต้องรอให้คณะรัฐมนตรีเห็นชอบและสั่งการว่าจะใช้เงินจากส่วนไหน